text: Ministerindvielse i Jelling
  25 november 2011 kl. 07.58
  Kulturminester Uffe Elbæk indvier de nye montre omkring de to Jellingsten.
  Fugt og frostvejr går hårdt ud over de to Jellingsten, som forvitrer og slår sprækker i Danmarks omskiftelige klima.
  Bedre blev det ikke i februar, da borgerne i Jelling ved Vejle vågnede op til graffitihærværk på de danmarkshistoriske kulturminder. 
  Men nu skulle de to hårdt prøvede monumenter, som optræder på Unescos liste over unik verdenskulturarv, være sikret for tid og evighed. 
  Runestenene, som har mere end 1000 år på bagen, er blevet overdækket og sat ind i en højteknologisk glasmontre, der beskytter mod klimaet og eventuelle hærværksmænd. 
  Menighedsrådsformand i Jelling, Gunni Højvang, er rigtigt godt tilfreds med resultatet.
  - De står flot. Idéen er at sikre runestenene til vores efterkommere, og nu står de beskyttet fra vejr og vind med bronzegavl, bronzetag og tre sider med glas, siger han. 
  Kulturminister Uffe Elbæk (R) indvier de nye montrer søndag den 4. december.
  